  Анжелика Тихонова корреспондент 15-тӥ инвожое Ижкарысь йӧскалык лыдӟетъюртлэн «Удмурт шаер» клубаз удмурт артистэн, режиссёрен Василий Ушаковен пумиськон ортчиз. Со улсын Удмуртиысь искусство удысысь дано ужасьлэн али потэм «Яратон, яратон…» бичетэныз но тодматӥзы. Ужрадэз режиссёрлы 70 арес тырмонэзлы тупатӥзы. Пумиськонэ ивортодэтъя «Удмуртия» агентстволэн корреспондентэз но вуылӥз. Василий Ушаков театр удысын 2004-тӥ арозь тыршиз. Россиысь пӧртэм театръёслэн сценаоссы вылын 30-лэсь трос спектакльёс пуктӥз. Удмурт театрын дасям тужгес тунсыкоосыз ужъёсыз пӧлын Роман Валишинлэн гожъямъёсызъя «Инвожо уйшоре но пиштэ», Анатолий Григорьевлэн «Лысву сямен уг тӧлӟы синкыли», Пётр Захаровлэн «Эбга», Егор Загребинлэн «Эш-Тэрек» спектакльёс но мукетъёсыз. Бӧрысь, театрысь кошкемез бере, пьесаос гожъян борды каллен-каллен басьтӥськиз. Озьы, туэ вордӥськем нуналэз азьын ужъёсыныз нырысетӥ книгаез потӥз. «Яратон, яратон…» бичетэ Василий Ушаковлэн ньыль пьесаосыз пыризы: «Айна», «Нюлэс ныл», «Дон Жуан кышнояське» но «Беглой». Пумиськон улсын книгаен но режиссёр сярысь мукет публикациосын «Аслыз ачиз режиссёр: Василий Ушаков - 70» книга адӟытонын тодматскыны луиз. Ивортодэтъя «Удмуртия» агентстволэн корреспондентэзлы со вераз, книгае пырем нырысетӥзэ «Айна» пьесазэ театрын ужакуз ик гожтӥз вал ини шуыса. Но огназ ӧз - удмурт кылбурчиен Татьяна Черноваен ӵош. Кылбурен гожтоно вал, нош мон кылбурчи ӧвӧл. И со туж мылысь-кыдысь пыриськиз со пьеса борды, кудзэ настолько бурдъяз, улӟытӥз. Конструкциез гожтэмын ни вал пьесалэн, нош со пыртӥз на поэзиез. Со спектакль мынӥз 2000-тӥ аръёсы. Сое туж вылӥ дунъязы международной фестивальын. Крезьгуро вал со, туж тунсыко оформлениез вал, туж тунсыко крезьгурез вал Василий Ушаков, режиссёр2011-тӥ арысен Василий Серафимович Удмурт кун университетысь Удмурт кылосбуръя, финно-угроведениея но журналистикая институт бордын ужась «Ватка» театрен кивалтэ. Отын со студентъёсын Лариса Ореховалэсь «Ярдуртэм нюлэс», Николай Байтеряковлэсь «Солдатъёс ке кошко…», Пётр Захаровлэсь «Бадиян сяськаяське», Николай Карамзинлэсь «Бедная Лиза», ас гожтэм «Матӥ но Мардан» но «Дон Жуан кышнояське» произведениосты но мукетъёссэ пуктӥз. Кивалтӥсьсэс ӟечкыланы пумиськонэ «Ватка» театр-студие ветлэм егитъёс но лыктӥзы. Брангуртысь Марина Девятова куинь ар «Ваткаын» шудӥз. Со пусйиз, Василий Ушаков туж лякыт адями шуыса, сыӵе режиссёр кивалтэм улсын ролез шудыны капчи вал. Со котькуд адями доры подход шедьтэ, котькудӥзлы валэктэ, нырысь ик валэктэ, кыӵе герой луыны кулэ, мед валаломы шуыса, кызьы ми асьмемыз сцена вылын возьыны кулэ. <…> Со копак ачиз ваньзэ возьматыны быгатэ вал, ас вылаз Марина Девятова, «Ватка» театр-студиын азьвыл шудӥсьМарина Девятовалэн кылъёсызъя, «Ватка» театр-студия сцена вылын ассэ возьдаськытэк возьыны, адямиосын вераськыны, мылкыдэз, малпанъёсты усьтыны быгатыны дышетӥз. Василий Ушаков туала театръёслэн шуг-секытъёссы сярысь но вераз. Кылсярысь, спектакльёсын шудыны палэнысь, дышетскымтэ муртъёсты ӧтчанъёс пумысен малпанзэ усьтӥз. Мон туж секытэн учкисько туала театр шоры. Малы ке шуоно театр пӧрме балаганлы-а, мар-а шуод. Учкисез гинэ кызьы ке кыскон понна. Режиссёръёс тужгес трос малпало асьсэ сярысь, асьсэзыз возьматон пыр, а не адямиез. Лулпуш сярысь вераськон быре, лишь бы кызьы ке но кыскыны театре калыкез. Тӥни со пумысен мынам туж секыт отношение туала театрлы Василий Ушаков, режиссёрОзьы ке но, сыӵе амалъёслэсь палэнскись, умой ужась театръёс но вань на шуыса пусйиз. Ужрадэ котырес лыдпуссэ пусйись артистэз, режиссёрез ӟечкыланы Удмуртиысь лулчеберетъя министр Владимир Соловьёв, «Удмурт Кенеш» огазеяськонлэн тӧроез Татьяна Ишматова, театрысь эшъёсыз но тодмоосыз ветлӥзы. Василий Ушаков 1951-тӥ арын 17-тӥ инвожое Глаз ёросысь Вуж Эбга гуртын вордӥськиз. 17 аресказ Борис Щукин нимо вылӥ театральной училищее дышетскыны пыриз. 1978-тӥ арын режиссёръёс понна ГИТИС бордын ужась вылӥ курсъёсты йылпумъяз. 1986-1988 аръёсы Борис Львов-Анохин дорын Кун пичи академ театрын стажировка ортчиз.  1978-1981 аръёсы Удмурт кун йӧскалык театрын валтӥсь режиссёрлэсь ужзэ быдэсъяз. 1993-1995 аръёсы «Удмуртия» кун телерадиоканалын режиссёр луыса тыршиз. «Ижевск вечерний» передача бордын ужаз. Роман Валишинлэн «Укное учко тылсиос» веросэзъя телеспектакль но Михаил Петровлэн «Италмас» поэмаезъя кык люкетэн телевизионной фильм кылдытӥз. Нош 2002-2004 аръёсы Удмурт кун йӧскалык театрлэн валтӥсь режиссёрез вал.  Василий Серафимович Ушаков Удмуртиысь кивалтэтлэн литературая премиезлэн кык полэс лауреатэз луэ. Тегъёс: Лулчеберет Ижкар Театр Удмуртия Йӧскалыклыдӟетъюрт  